تاجیکستان بمباران ساحۀ مرزی افغانستان را رد کرد 
مقام های محلی افغان در ولایت تخار گفته اند که قوای تاجیکستانی پس از درگیری با یک گروه مسلح در ساحۀ مرزی درقد، این ساحه را که مربوط خاک افغانستان می شود، بمباران کردند.
مقام‌های محلی در ولایت تخار گفته‌اند که طیاره‌های تاجیکستانی یک ساحه مرزی را در ولسوالی درقد ولایت تخار بمباران کرده است که به ادعای این مقام‌ها شش نفر در نتیجه آن کشته‌شده‌است  . در آغاز این رویداد گمانه زنی‌هایی نیز وجود داشت که گویا طیاره‌های روسی این ساحه را بمباران کرده است ، اما خبرگزاری رویترز از قول وزارت دفاع روسیه گزارش داده است که طیاره‌های آن کشور در عملیات بر ساحه درقد سهمی نداشتند  . کمیته امنیت ملی تاجیکستان گفته است که قوای آن کشور " برای از بین بردن گروه مسلحی از افراطگرایان افغان " در نزدیکی مرز عملیاتی را راه‌اندازی کرده است  . سخنگوی کمیته امنیت ملی تاجیکستان گفته است که " گروه مسلح نا معلوم متشکل از 10 تا 12 افغان ساعت سه بعد از ظهر روز یکشنبه به‌طور غیر قانونی سرحد را عبور کرده و حدود 50 تا 100 متر " در خاک تاجیکستان وارد شدند و دو شهروند تاجیک را از بین بردند  . مقام‌های محلی در ولایت تخار گفته‌اند که این ساحه پوشیده از جنگل خارج از کنترول دولت افغانستان بوده و بیشتر طالبان و قاچاقبراندر آن فعالیت دارند  .  اما طالبان با نشر پیامی گفته‌اند که جنگجویان آن گروه در این رویداد دخیل نبوده و قاچاقبران را عامل درگیری خوانده‌اند  . جواد هجری ، سخنگوی والی تخار ، نیز در صحبت با صدای امریکا گفت که روز گذشته مرزبانان تاجیکستانی و قاچاقبران در منطقه مرزی میان دو کشور در ساحه درقد درگیر شدند که به گفته وی در در نتیجه آن دو مرزبان تاجیک کشته شد  . آقای هجری افزود که قوای تاجیکستانی افزون بر پرتاب هاوان ، این ساحه را بمباران کرد که در اثر آن شش فرد مسلح کشته و دو مرد مسلح دیگر زخمی شد  . نصرت رحیمی ، معاون سخنگوی وزارت داخله افغانستان نیز درگیری میان مرزبانان تاجیکستانی و افراد مسلح را در مرز میان دو کشور تایید کرد و گفت که در مورد چگونگی این رویداد تحقیقات ادامه دارد  . افغانستان و تاجیکستان 100 کیلومتر مرز مشترک دارد و در گذشته نیز از فعالیت قاچاقبران مخدرات و تندروان مخالف دولت افغانستان در این ساحه گزارش‌هایی نشر شده‌بود  .